ΓΡΑΠΤΗ ΕΡΩΤΗΣΗ P-2841/97 υποβολή: Roberta Angelilli (NI) προς την Επιτροπή (1 Σεπτεμβρίου 1997)

Θέμα: Παρατυπίες στο διαγωνισμό για τη μηχανοργάνωση του ιταλικού Υπουργείου Παιδείας

Το άρθρο 85 της Συνθήκης ΕΟΚ ορίζει ότι «είναι ασυμβίβαστες με την κοινή αγορά και απαγορεύονται όλες οι συμφωνίες μεταξύ επιχειρήσεων, όλες οι αποφάσεις ενώσεων επιχειρήσεων και κάθε εναρμονισμένη πρακτική, που δύνανται να επηρεάσουν το εμπόριο μεταξύ κρατών μελών και που έχουν ως αντικείμενο ή ως αποτέλεσμα την παρεμπόδιση, τον περιορισμό ή τη νόθευση του ανταγωνισμού εντός της κοινής αγοράς».

Με τη γραπτή ερώτηση P-1972/97 ((ΕΕ C 45 της 10.2.1998, 132.)) εφέρετο προς γνώσιν της Επιτροπής μία υπόθεση η οποία ενδέχεται να συνιστά παραβίαση του άρθρου 85. Πράγματι, στην ερώτηση επισημαίνετο η πραγματοποιηθείσα ανάθεση από το ιταλικό Υπουργείο Παιδείας σύμβασης ύψους 640 δισ. ιταλικών λιρών για τη μηχανοργάνωση των υπηρεσιών του στην Προσωρινή Ένωση Επιχειρήσεων (RTI) που αποτελείται από την EDS Electronic Data Systems Italia Spa και την Ferrovie dello Stato Spa.

Το γεγονός ότι τον Αύγουστο του 1996, ήτοι κατά τη φάση της κατακύρωσης, η Ferrovie dello Stato Spa εκχώρησε την εταιρεία Telesistemi Ferroviari φέρεται ότι οδήγησε στην απώλεια της επιχειρησιακής της ικανότητας στον τομέα της μηχανοργάνωσης, με αποτέλεσμα να υπάρχουν αμφιβολίες ως προς τη συμμετοχή της στο διαγωνισμό. Σε αυτό ακριβώς το σημείο αναφερόταν και η γνωμοδότηση της Εισαγγελίας που εκδόθηκε το Δεκέμβριο του 1996 και η οποία έκρινε ότι η RTI δεν μπορούσε να συμμετάσχει στο διαγωνισμό.

Η ανάθεση σύμβασης στη συγκεκριμένη RTI, παρά το γεγονός ότι δεν δικαιούτο να συμμετάσχει στο διαγωνισμό, φέρεται να νόθευσε τον ανταγωνισμό στην εν λόγω υπόθεση.

Με βάση τα παραπάνω, ερωτάται η Επιτροπή:

1. Μήπως η RTI που αποτελείτο από την EDS και την FS είχε ως μοναδικό σκοπό τη συμμετοχή στο σχετικό διαγωνισμό; Μήπως το γεγονός αυτό μπορεί να επηρεάσει κάπως την κρίση της Επιτροπής σχετικά με νδεχόμενες παραβιάσεις του άρθρου 85 της Συνθήκης ΕΟΚ;

2. Ποια είναι η άποψή της σχετικά με την καταλληλότητα συμμετοχής της RTI στο διαγωνισμό;

3. Ποιες απαντήσεις έλαβε από τις ιταλικές αρχές σχετικά με τη νομοθεσία για τους διαγωνισμούς για την ανάθεση δημοσίων συμβάσεων και ποια είναι η δική της αξιολόγηση για το θέμα αυτό;

Απάντηση του κ. Monti εξ ονόματος της Επιτροπής (21 Οκτωβρίου 1997)

Η περί ης ο λόγος συμφωνία δεν έχει κοινοποιηθεί στην Επιτροπή, η οποία ως εκ τούτου δεν είναι σε θέση να αποφανθεί για το κατά πόσον συμβιβάζεται με τις διατάξεις του άρθρου 85 της συνθήκης ΕΚ. Ωστόσο, από μόνο του το γεγονός ότι μία επιχείρηση αποφασίζει να συνδεθεί με άλλη επιχείρηση προκειμένου να διευκολύνει την εξασφάλιση της ανάθεσης μιας δημόσιας συμβάσεως από τη δεύτερη αυτή επιχείρηση δεν αντιβαίνει στην απαγόρευση που προβλέπεται στο εν λόγω άρθρο.

Λίγον χρόνο μετά την απάντησή της στη γραπτή ερώτηση P-1972/97 του Αξιότιμου Μέλους του Κοινοβουλίο, η Επιτροπή έλαβε καταγγελία με αντικείμενο την ανάθεση δημόσιας σύμβασης για τη μηχανοργάνωση του ιταλικού Υπουργείου Παιδείας. Με βάση τα στοιχεία που έχει προσκομίσει ο καταγγέλλων, η Επιτροπή καταρτίζει ήδη επιστολή με αποδέκτη τις ιταλικές αρχές, στην οποία θα διατυπώνονται συγκεκριμένα ερωτήματα γύρω από τη διεξαγωγή της εν λόγω διαδικασίας.